Luz Marina Becerra

Luz Marina Becerra Panesso (Chocó, 1974) Kolonbiako gizarte-langilea da, eta bortxaz desplazatutako afro-ondorengoen eskubideen defendatzailea.

 Ibilbidea 
1970eko hamarkadan jaio zen Chocó-n. Gizarte-langile, esku-hartzean eta gizarte-gerentzian espezializatu zen. Gatazka armatuak arbasoen lurraldeetatik desplazatutako Kolonbiako afro-ondorengoen eskubideen defendatzaile bihurtu zen.

1999an, Afrokolonbiar Desplazatuen Elkarte Nazionala (Afrodes) sortu zuen Bogotan, Marino Cordobarekin batera. 2007an, Becerrak La Comadre edo  Desplazatutako Emakume Afrokolonbiarren Koordinazioa Erresistentzian sortu zuen, eta 7000 emakume izatera iritsi da Kolonbia osoan. Antolakuntza horrek babesa ematen die gerraren ondorioak –bereziki sexu indarkeria eta seme-alaben desagertze behartuak– jasan dituzten emakume beltzei.

Horretarako, gerrak beltzei eragin dizkien ondorioak dokumentatu ditu Becerrak; batez ere, Pazifikoko eskualdean beren lurraldeetatik desplazatuak izan direnei. Lortzen dituen txostenak eta dokumentu teknikoak Gorte Konstituzionalari eta Kolonbiako beste erakunde batzuei ematen dizkie, hala nola Desagertutako Pertsonak Bilatzeko Unitateari, nazioarteko erakundeei eta Amerikarteko Giza Eskubideen Batzordeari (CIDH). Gainera, erakunde horretan Becerrak emakumeak politikoki ahalduntzeko lan egin du.

Giza eskubideen defentsan lan egiteagatik, hainbat hilketa saiakera jasan ditu. Eta 2011n izandako atentatuaren ondoren, Ameriketako Estatu Batuetara ihes egin behar izan zuen.

 Aintzatespenak 

 NBE Emakumeak-ek Mujeres que Hacen Paz en Colombia dokumentalean sartu zuen Becerra.
 2019an, El Espectador egunkariak eta Fundación Color de Colombia-k Becerra urteko afrokolonbiarra izendatu zuten Gizartea kategorian.
 2021ean, Kolonbiako Giza Eskubideen Defentsarako Sari Nazionala eman zioten, Urteko Defendatzailea kategorian.

 Erreferentziak 

 Ikus, gainera 

 Fabiola Lalinde
 Aida Quilcué
 Luz Estella Romero

 Kanpo estekak 

Kategoria:Kolonbiarrak
Kategoria:Emakumezko gizarte-langileak
Kategoria:Emakume ekintzaileak
Kategoria:Giza eskubideen aldeko emakumeak